**Nagy Lajos: *Képtelen természetrajz – A nyúl***

A nyúl a gyáva állatok közé tartozik. Származására nézve csak annyit tudunk, hogy nem **núbiai** párductól ered. Elemi iskolai tankönyveink szerint a nyúlt nyúlnak fűért nevezik (Nem tetszik érteni? Pedig így van, lásd: *Miért nyúl a nyúl? - Fűért!*)

Van erdei nyúl, mezei nyúl és házi nyúl és kísérleti nyúl.

A nyulat már a régi görögök és rómaiak is ismerték, s ők még igen bátor állatnak tartották, aminthogy az is volt; bátorságát a nyúl akkor vesztette el, amikor arról értesült, hogy Schwarz Berthold feltalálta a puskaport. Mindjárt **tudta**, hogy ebből baj lesz. Ettől kezdve bátorsága a **különböző** lőfegyverek feltalálásával és tökéletesítésével szoros kapcsolatban folyton-folyvást fogyott, annyira, hogy ma már a nyúl oly gyáva állat, hogy ha szegény fegyvertelen nyúl létére meglát egy fegyveres vadászt, a leggyávább módon elfut előle, ami bizony nem válik dicséretére.

A nyúl fűvel táplálkozik, ami nem is lenne olyan rossz: elvégre mi is eszünk füvet, csak nem akarjuk beismerni, s ezért azt mondjuk rá, hogy: spenót. (…)

A nyúl igen hasznos állat, egyrészt azért, mert kártékonysága által, ha nagyon elszaporodik, kárt tesz a szomszéd vetésében, s ez tiszta haszon, másrészt azért, mert igen jó a húsa. A vadászok nagy **kedvvel** vadászták a régi jó világban, ma **azonban** nyulat lőni - körülbelül 1914 augusztus elseje óta - nem valami előkelő dolog, sőt határozottan maradiság, ezen a téren már **sokkal** **előbbre** jutottunk.

A nyúlnak különösen jellemző **sajátságai** nincsenek, amilyen szürke a színe, olyan szürke az egész egyénisége, éppen ezért szükség esetén helyettesíthető más **állattal**, például macskával. Hogy kitűnően tud futni, ebben - pláne olyan gyáva állat részéről - semmi csodálni való nincsen, de próbálna meg a víz alatt úszni, vagy turbékolni, esetleg lovagolni, vagy kesztyűbe dudálni. **Mindezt** nem **tudja** a nyúl, sőt még azt sem ő mondja, hogy pitypalatty, szóval egészen **tehetségtelen** állat.

**a) Értelmezd a dőlten szedett szóviccet! Milyen nyelvi jelenség képezi a humor alapját?**

**b) Karikázd be a kakukktojást! Indokold meg döntésed!**

1. erdei nyúl 2 házi nyúl 3. kísérleti nyúl 4. mezei nyúl

Indoklás:

**c) Add meg az alábbi szóláshasonlatok ellentétét!**

fürge, mint a nyúl ↔

gyáva, mint a nyúl ↔

**d) Egészítsd ki a nyulas szólásokat a hiányzó szavakkal!**

Kiugrasztja a nyulat a \_\_\_\_\_\_\_\_\_\_\_\_\_\_\_.

Nehogy már a nyúl vigye a \_\_\_\_\_\_\_\_\_\_\_\_\_\_\_!

**e) Csoportosítsd a szöveg utolsó két bekezdésében kiemelt szavakat a bennük érvényesülő mássalhangzótörvények alapján! Vigyázz, az egyik szó kakukktojás!**

zöngésség szerinti részleges hasonulás:

képzés helye szerinti részleges hasonulás:

írásban jelölt teljes hasonulás:

írásban jelöletlen teljes hasonulás:

összeolvadás:

rövidülés:

**Romhányi József: *Nyúliskola***

Erdőszélen nagy a móka, **mulatság**,

iskolába gyűlnek mind a nyulacskák.

A tanító ott középen az a nyúl,

kinek füle leghosszabbnak bizonyul.

Kezdi az oktatást egy fej káposztával,

Hallgatják is tátott szájjal.

- Az egymást tapasztó

táposztó

levelek képezte **káposzta**

letépett

levelein belül tapasztalt betétet,

mely a kopasztott káposzta törzse,

úgy hívják, hogy torzsa.

Ha most a torzsára

sorjába

**visszatapasztjuk**

a letépett táposztó káposztaleveleket,

a tapasztalt rendben,

akkor szakasztott, **helyesen**

fejesen

szerkesztett káposztát képeztünk.

Ez a lecke! Megértettük? -

kérdezte a nyúltanár.

Bólogattak a nebulók, hisz mindegyik unta már.

- Akkor rögtön feleltetek! -

Lapult a sok tapsifül,

füllentettek, dehogy értik, és ez most mindjárt kisül!

- Nos felelj, te Nyuszi Gyuszi! Állj kétlábra, s vázold hát,

mi történik, ha ízekre bontasz egy fej káposztát?

- Jóllakok! - felelte elképesztő képzetten

a kis káposzta-kopasztó ebugatta,

de a tanár megbuktatta.

**a) Értelmezd, mit jelentenek a versben az alábbi szavak!**

táposztó: nebuló: kisül:

**b) Csoportosítsd az aláhúzott szavakat hangrendjük szerint!**

magas:

mély:

vegyes:

**b) Sorold be a kiemelt szavakat az alapján, hogy milyen helyesírási alapelv érvényesül bennük!**

kiejtés:

szóelemzés:

hagyomány:

egyszerűsítés: